CELEX: 32010D0456
Language: mt
Date: 2010-08-17 00:00:00
Title: 2010/456/UE: Deċiżjoni tal-Kummissjoni tas- 17 ta’ Awwissu 2010 li tagħti deroga mir-Regolament (KE) Nru 687/2008 fir-rigward tad-dati ta’ skadenza għall-kunsinna u t-teħid taċ-ċereali f’intervent fil-Finlandja għas-sena kummerċjali 2009/2010 (notifikata bid-dokument numru C(2010) 5659)

19.8.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 218/22
            
         DEĊIŻJONI TAL-KUMMISSJONI
   tas-17 ta’ Awwissu 2010
   li tagħti deroga mir-Regolament (KE) Nru 687/2008 fir-rigward tad-dati ta’ skadenza għall-kunsinna u t-teħid taċ-ċereali f’intervent fil-Finlandja għas-sena kummerċjali 2009/2010
   (notifikata bid-dokument numru C(2010) 5659)
   (It-testi bil-Finlandiż u l-Iżvediż biss huma awtentiċi)
   (2010/456/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsil (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 43(a) b’rabta mal-Artikolu 4 tiegħu,
   Billi:
   
               (1)
            
            
               Skont ir-Regolament tal-Kummissjoni (KE) Nru 687/2008 tat-18 ta’ Lulju 2008 li jistabbilixxi l-proċeduri għall-pussess ta’ ċereali mill-aġenziji li jħallsu jew l-aġenziji tal-intervent u li jippreskrivi l-metodi tal-analiżi sabiex jistabbilixxu l-kwalità fiċ-ċereali (2), jekk ikun hemm xi offerta ammissabbli, l-operaturi għandhom ikunu mgħarrfa dwar l-iskeda tal-kunsinna mill-iktar fis possibbli. Għalhekk, l-ewwel subparagrafu tal-Artikolu 2(4) tal-imsemmi Regolament jistipula li, għaċ-ċereali ħlief għal qamħirrum, l-aħħar kunsinna taċ-ċentru tal-intervent li għaliha tkun saret offerta għandha ssir sa mhux iktar tard mill-aħħar tar-raba’ xahar wara x-xahar li matulu tkun intlaqgħet l-offerta, madankollu din id-data ma tistax tkun wara l-31 ta’ Lulju fil-każ tal-Finlandja.
            
         
               (2)
            
            
               L-Artikolu 6(6) tar-Regolament (KE) Nru 687/2008 jistipula li l-aħħar teħid, fil-każ taċ-ċereali ħlief għall-qamħirrum, għandu jsir mhux iktar tard mill-aħħar tat-tieni xahar minn meta tkun saret l-aħħar kunsinna msemmija fl-ewwel subparagrafu tal-Artikolu 2(4), u fi kwalunkwe każ mhux wara l-31 ta’ Awwissu fil-każ tal-Finlandja.
            
         
               (3)
            
            
               L-Artikolu 7(1) tar-Regolament (KE) Nru 687/2008 jistipula li l-karatteristiċi fiżiċi u tekniċi tal-kampjuni li jkunu ttieħdu għandhom jiġu analizzati fi żmien 20 jum ta’ ħidma minn meta jkun sar il-kampjun rappreżentattiv.
            
         
               (4)
            
            
               Il-ħsad taċ-ċereali fil-Finlandja għas-sena kummerċjali 2009/2010 laħaq rekord ta’ 4,3 miljun tunnellata, inkluż 2,2 miljun tunnellata ta’ xgħir. Fid-dawl tas-sitwazzjoni tas-suq taċ-ċereali fil-Finlandja, ikkaratterizzata minn prezzijiet relattivament baxxi tal-produtturi, irħas mill-prezzijiet ta’ intervent, ġew offruti kwantitajiet sostanzjali għall-intervent fil-Finlandja matul is-sena kummerċjali 2009/2010: xi 823 000 tunnellata, minnhom kien hemm 796 000 tunnellata xgħir u 27 000 tunnellata qamħ komuni. Minn meta beda l-perjodu ta’ intervent, l-aħħar statistika disponibbli, stabbilita fl-1 ta’ Lulju 2010, turi li b’kollox kien hemm madwar 573 000 tunnellata ta’ ċereali li ttieħdu għall-intervent, minnhom kien hemm 566 000 tunnellata xgħir u 7 000 tunnellata qamħ komuni. Għalhekk għad hemm kwantità sostanzjali ta’ offerti għall-intervent li għadhom ma ġewx ikkunsinnati u analizzati fid-dawl tal-ammont li jittieħed fl-intervent.
            
         
               (5)
            
            
               Fl-24 ta’ Ġunju 2010 il-Finlandja għarrfet lill-Kummissjoni li qed tieħu ħafna ħin biex issib kapaċità addizzjonali ta’ ħżin li tittratta l-offerti abbundanti ta’ ċereali għall-intervent tant li waqgħet lura fix-xogħol. L-awtoritajiet Finlandiżi għalhekk talbu, għas-sena kummerċjali 2009/2010, li d-data ta’ skadenza għall-kunsinna taċ-ċereali għandha tiġi estiża sat-30 ta’ Settembru 2010, id-data ta’ skadenza sabiex jittieħdu għandha tiġi estiża sal-31 ta’ Ottubru 2010 u d-data ta’ skadenza għall-analiżi tal-kwalità għandha tiġi estiża wkoll.
            
         
               (6)
            
            
               Fid-dawl taċ-ċirkostanzi u sabiex iċ-ċereali offruti jkunu jistgħu jittieħdu kif xieraq għas-sena kummerċjali 2009/2010, it-talba tal-Finlandja għandha tintlaqa’ billi jsir qbil, permezz ta’ deroga mir-Regolament (KE) Nru 687/2008, dwar l-estensjoni tal-perjodu tal-kunsinna, tal-perjodu li fih għandha ssir analiżi kwalitattiva u tal-perjodu tat-teħid għall-prodotti offruti għall-intervent fid-dawl tas-sena kummerċjali inkwistjoni.
            
         
               (7)
            
            
               Għall-offerti li jintlaqgħu fil-Finlandja fir-rigward tas-sena kummerċjali 2009/2010, għandu jkun stabbilit li l-miżuri pprovduti għal dan il-għan f’din id-Deċiżjoni għandhom japplikaw.
            
         
               (8)
            
            
               Il-miżuri pprovduti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni ta’ Swieq Agrikoli,
            
         ADOTTAT DIN ID-DEĊIŻJONI:
   Artikolu 1
   B’deroga mill-ewwel subparagrafu tal-Artikolu 2(4) tar-Regolament (KE) Nru 687/2008, għas-sena kummerċjali 2009/2010, l-aħħar kunsinna taċ-ċereali offruti għall-intervent fil-Finlandja għandha ssir mhux iktar tard mit-30 ta’ Settembru 2010.
   Artikolu 2
   B’deroga mill-Artikolu 6(6) tar-Regolament (KE) Nru 687/2008, għas-sena kummerċjali 2009/2010, l-aħħar teħid taċ-ċereali offruti għall-intervent fil-Finlandja għandu jsir mhux iktar tard mill-31 ta’ Ottubru 2010.
   Artikolu 3
   B’deroga mill-Artikolu 7(1) tar-Regolament (KE) Nru 687/2008, fil-Finlandja, għas-sena kummerċjali 2009/2010, il-perjodu li fih jista’ jsir l-analiżi tal-karatteristiċi fiżiċi u tekniċi tal-kampjuni għandu jkun ta’ 30 jum ta’ ħidma.
   Artikolu 4
   Din id-Deċiżjoni għandha tapplika għall-offerti għall-intervent mibgħuta għas-sena kummerċjali 2009/2010.
   Artikolu 5
   Din id-Deċiżjoni hija indirizzata lir-Repubblika tal-Finlandja.
   
      Magħmul fi Brussell, is-17 ta’ Awwissu 2010.
      
         
            Għall-Kummissjoni
         
         Dacian CIOLOŞ
         
            Membru tal-Kummissjoni
         
      
   
   
      (1)  ĠU L 299, 16.11.2007, p. 1.
   
      (2)  ĠU L 192, 19.7.2008, p. 20.